b'\n_START_ARTICLE_\nFerdinand Zecca\n_START_PARAGRAPH_\nFerdinand Zecca (19. helmikuuta 1864 Pariisi \xe2\x80\x93 23. maaliskuuta 1947 Saint-Mand\xc3\xa9, Val-de-Marne) oli ranskalainen n\xc3\xa4yttelij\xc3\xa4, elokuvaohjaaja ja tuottaja. H\xc3\xa4net tunnetaan yhten\xc3\xa4 varhaisen mykk\xc3\xa4elokuvan edell\xc3\xa4k\xc3\xa4vij\xc3\xb6ist\xc3\xa4._NEWLINE_N\xc3\xa4ytt\xc3\xa4m\xc3\xb6suunnittelijan perheeseen syntynyt Zecca aloitti uransa kahvikonserttien esiintyj\xc3\xa4n\xc3\xa4. H\xc3\xa4n teki \xc3\xa4\xc3\xa4nityksi\xc3\xa4 Path\xc3\xa9lle ja ty\xc3\xb6skenteli hetken aikaa n\xc3\xa4yttelij\xc3\xa4n\xc3\xa4 Gaumontilla, jolle h\xc3\xa4n vuonna 1898 teki ensimm\xc3\xa4isen elokuvansa Les M\xc3\xa9faits d\xe2\x80\x99une t\xc3\xaate de veau. Samana vuonna Charles Path\xc3\xa9 palkkasi Zeccan elokuvien tuotantop\xc3\xa4\xc3\xa4llik\xc3\xb6ksi ja vuonna 1902 h\xc3\xa4nest\xc3\xa4 tuli yhti\xc3\xb6n Vincennesin studion johtaja. Vuonna 1903 Zecca siirtyi muutamaksi kuukaudeksi Gaumontille, mutta palasi seuraavana vuonna Path\xc3\xa9n uudelle Montreuilin studiolle._NEWLINE_Zecca teki muun muassa uutiselokuvia, komedioita, fantasiaelokuvia kuten \xc3\x80 la conqu\xc3\xaate de l\xe2\x80\x99air (1901) ja yhteiskunnallisia melodraamoja kuten Histoire d\xe2\x80\x99un crime (1901). Lucien Nonguetin kanssa ohjattua ja Segundo de Chom\xc3\xb3nin kuvaamaa moniosaista raamattuelokuvaa La Vie et la passion de notre seigneur J\xc3\xa9sus Christ (1907) pidet\xc3\xa4\xc3\xa4n yhten\xc3\xa4 varhaisen mykk\xc3\xa4elokuvan klassikoista. Zecca oli my\xc3\xb6s yksi ensimm\xc3\xa4isist\xc3\xa4 elokuvatuottajista, joka valvoi Path\xc3\xa9n studioiden toimintaa ja huolehti yhti\xc3\xb6n ulkomaantoiminnoista varsinkin Yhdysvalloissa. Palattuaan 1920-luvun alussa Ranskaan h\xc3\xa4n johti yhti\xc3\xb6n Path\xc3\xa9 Baby -kotielokuvaosastoa.'